KACHIN NI A NINGGAWN SHADIP JAHPANG
KACHIN NI A NINGGAWN SHADIP JAHPANG
Ningyan Bum
Kachin ni a Ninggawn Shadip Jahpang lam hpe tsun ga nga yang, shawng ningnan, “Ninggawn” ngu ai gasi hte “Shadip Jahpang” ngu ai gasi gangau a lachyum hpe shawng sanglang ra na re. “Ninggawn” ngu ai gaw, “Yawng mayawng a”, “Yawng hte seng ai” ngu ai lachyum rai nga ai. “Shadip Jahpang” ngu ai gaw “Uphkang na daru magam ahkaw ahkang” ngu ai lachyum rai nga ai. Dai majaw, Kachin ni a “Ninggawn Shadip Jahpang” ngu tsun ai shaloi, Kachin amyusha ni yawng hte seng ai, uphkang daru magam ahkaw ahkang hpe tsun mayu ai lam rai nga ai. Anhte Kachin ni a Ninggawn Shadip Jahpang Daru Magam lam gaw, moi mungkan nnan lat, shinggyim masha nnan prat, shinggyim ring, mashang chying wa ai prat aten kaw nna, Hpan Ningsang Karai e ap ya ai uphkang na, madu na, woi awn na, makawp maga na matu, Daru Magam ahkaw ahkang rai nga ai. Dai majaw anhte Kachin ni yawng gaw, shawng ningpawt e, “Shadip Jahpang Daru Magam” lam lu ai, lang ai amyu ni tai lai wa yu saga ai re.
Ndai Shadip Jahpang lu wa ai ningpawt majun hpe ntsa lam gumhpawn nna tsun ga nga yang, Ninggawn Chyunun hte Hpunggam Woishun a Shadip Jahpang hkringhtawng matut dagraw na matu, Hpan Wa Ningsang Chye wa Ningchyang Karai gaw, mungga matsun hte hkrak Ninggawn wa Magam hpe ap ya ai rai nga ai. Dai zawn Shadip Jahpang Daru magam ap ya ai shaloi, shaman ga hte hpawn, gunhpai ra ai lit mung jaw sai re. Ninggawn Chyunun hte Hpung Gam Woishun gaw, Ninggawn wa Magam hpe shan kanu yan kawa a moimang makoi mayang na ahkang n jaw ai.
Mungga hte matsun ai lam gaw,
“Ngai shu ngai sha ni e,
Chyunun lik hkringhtawng dagrawq nna, Hpan Ningsang Karai nga ai lam kamsham let,
Hpan Ningsang Karai a mungga madat mara ai rai yang gaw,
Nanhte mungkan ga hpe uphkang madu lu na myit dai.
An kanu yan kawa a moimang hpe mang n bru tim,
Mungga shadip Jahpang sakse matsu ngu masat nna,
Hkungga jawjau marit” nga nna matsun da sai.
Dai shani kaw nna, Kachin ngu ai Jinghpaw Wunpawng sha ni gaw, Hpan Ningsang Karai a mungga hpe madat mara ai rai nna, tinang hte seng ai lamuga jarit, mare numshang, yidung yira, shawa lam, mare hkalu lam, dum nta, htinghput hting-ra, naura pa, Manau shadung ni yawng mayawnghta Karai hte rau rai nga ai lam, Hpan Ningsang hte rau rai nga ai ngu ai makam sakse masat hku nna, shadip matsu masat ai lam galaw wa sai re. Aten shagu, shara shagu, hpabaw sha mi galaw na raitim, Hpan Ningsang Karai hpe ap nawng nna, shachyoi shapra, shangang shakang, shagrin ai lam galaw ai rai nga ai.
Dai zawn shadip jahpang matsu masat ai shaloi, Ninggawn Chyunun hte Hpung Gam Woishun yan a hkumhkrang yawng hpe masat masa hku shamying nna jawjau hkungga ai rai nga ai. Myi hte n mu lu ai mungga hkumhkrang hpe shinggyim masha ni hkawn hkrang ai hku nna masat masa galaw ai lam rai nga ai.
Ninggawn Chyunun hte Hpunggam Woishun ngu ai gaw, Kachin ni a Karai Kasang hpe chye na ai ningmu hte shamying da ai amying ningsang rai nga ai. Ninggawn Chyunun ngu ai gaw, ngayawng ngapra yawng mayawng a chyinghkai kanu chyuq chyuq kanu ngu ai lachyum rai nna, Hpung Gam Woishun ngu ai gaw, ngayawng ngapra yawng mayawng hta shawng nga ai hpung shingkang hte hpring tsup ai, kaba htum, alat rai nna, woi hkrang zawn ngu mayu ai rai nga ai. Chyumlaika hta Karai Kasang gaw, shi hte hkrang bung ai shinggyim masha hpe hpan ai lam tsun da ai.
Dai majaw shinggyim masha gaw, Karai Kasang hte hkrang bung ai rai nga ai. Hkrang ngu tsun ai shaloi, mu lu ai hkrang hte n mu lu ai hkrang lawm ai re. Dai majaw Kachin ni gaw, tinang a hkrang hte shabung nna Karai Kasang hpe mu ai ningmu hte sawn shachyawq shamying ai lam rai nga ai. Kachyin ni a myit sawn hpaji hpe yu ai shaloi, shinggyim masha gaw woi zawn zawn san ai hku myit sawn ai lam re. Raitim, woi kaw na byin wa ai hku n tsun ai. Woi zawn zawn ngu ai she rainga ai. “Zawn zawn” ngu ai gaw n jet ai, kaja wa n re hpe tsun ai gasi rai nga ai.
Shinggyim masha ni hta dusat woi ni hpe shawng hpan da sai re majaw, shinggyim masha ni gaw, woi hpe shawng mu yu nna, tinang hte woi hpe shingdaw shabung yu ai lam rai nga ai. Mungkan hpungtang hpaji muqnu Chale Darwin gaw,, shinggyim masha ni woi kaw na byin wa ai hku sawn shut kau ai. Woi zawn zawn re ai kaw na ngu yang grai jaw htuk na masa re. Lahta e tsun lai wa sai hte maren, Kachin ni gaw, Karai Kasang hpe e, Chyunun, Woishun ngu nna amying shingteng jaw ai hte maren, Shadip Jahpang Daru Magam lam hpe tatut hkrang shala jailang wa ai shaloi mung, Ninggawn Chyunun hte Hpung Gam Woishun ngu ai Karai Kasang a hkum hkrang ni hpe masat masa galaw nna shadip jahpang matsu lup ai lam ni galaw wa sai. Gashadawn: Mare numshang hpaw ai shaloi, Ninggawn Chyunun hte Hpung Gam Woishun a baw pungkum kinrang ngu nna, ga gumdin hte nlung tingpyen hpe masat lup ai lam galaw ai. Dai zawn galaw ai lam gaw, ndai mare lamuga, mare masha yawng hte a mai kaja lam, asak hkrung lam yawng hpe makawp magabausin na matu Karai Kasang kaw apnawng, karum hpyi, shangang shakang shagrin la ai lam rai nga ai.
Dai zawn shadip jahpang matsu lup ai shaloi, dusat hkungga jaw ai lam mung galaw ai re. Kachin ni gaw Karai Kasang hte matut mahkai ai lam lamama galaw shagu chyeju dum kumhpa sak jaw ai htunghking lang ai. Dai hpe, “Hkungga” ngu tsun ai rai nga ai. *****
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn